Ríkisstjórnin hefur óskað eftir umsögnum við frumvarp um breytingar á lögum um almennar íbúðir . Um er að ræða breytingar til samræmis við yfirlýsingu ríkisstjórnarinnar vegna lífskjarasamninga , sem ætlað var að liðka fyrir gerð nýrra kjarasamninga á almennum markaði . Átakshópur um húsnæðismál skilaði 40 tillögum til að bæta stöðu á húsnæðismarkaði 22. janúar . Þær miðuðu meðal annars að því að hagkvæmum íbúðum á viðráðanlegu verði fyrir tekjulága yrði fjölgað , uppbygging almenna íbúðakerfisins haldi áfram og vegur óhagnaðardrifinna húsnæðisfélaga verði greiddur , svo dæmi séu nefnd . Ríkisstjórnin kynnir nú frumvarp til að koma tillögum 2 , 4 , 5 , og 6 í skýrslu hópsins til framkvæmda . Frumvarpinu er ætlað að hækka tekju - og eignamörk leigjenda almennra íbúða þannig að fleiri landsmenn eigi kost á almennum íbúðum . Því er líka ætlað að lækka fjármagnskostnað „ stofnframlagshafa “ og auka fyrirsjáanleika í verkefnum þeirra , liðka fyrir fjölgun nýbygginga í almenna íbúðakerfinu og auðvelda sveitarfélögum að sækja um stofnframlög vegna byggingaverkefna sem eru hafin . Þá er frumvarpinu ætlað að styðja við uppbyggingu leiguíbúða þar sem misvægi ríkir á milli byggingarkostnaðar og markaðsverðs íbúðarhúsnæðis og þar sem góðar almenningssamgöngur eru til staðar . Lagt er til í frumvarpinu að heimilt verði að veita sérstakt byggðaframlag vegna leiguíbúða án tekju - og eignarmarka . „ Verði frumvarpið að lögum mun heimildin þannig nýtast á þeim svæðum þar sem verulegur skortur er á leiguhúsnæði almennt en markaðsaðstæður hamla uppbyggingu . Slík byggðaframlög væru þannig til þess fallin að styðja verulega við uppbyggingu leiguhúsnæðis á þeim svæðum . “ Í lífskjarasamningunum hét ríkisstjórnin því að verja 80 milljörðum til að styðja við markmið um stöðugleika og bæta kjör launafólks . Aðgerðirnar eru í 38 liðum en þar af snúa 13 að húsnæðismálum . Í einum liðnum kemur fram að ríkisstjórnin muni vinna að því að innleiða tillögur átakshópsins um húsnæðismál í samráði við aðila vinnumarkaðarins og sveitarfélög . „ Íbúðalánasjóði hefur verið falin eftirfylgni við tillögur átakshópsins í samráði við hlutaðeigandi ráðuneyti . “ Fram kemur á vef Stjórnarráðsins að unnið sé að útfærslu annarra tillagna átakshópsins sem snúa að almenna íbúðakerfinu , „ þar á meðal þeim tillögum sem varða frekari lækkun á fjármagnskostnaði stofnframlagshafa og er stefnt að því að frumvarp þar að lútandi verði lagt fram á Alþingi haustið 2019 . “